Tennis Court

Tennis Court on uusiseelantilaisen laulaja-lauluntekijä Lorden kappale ja single vuodelta 2013. Kappaleen ovat säveltäneet Lorde eli Ella Yelich-O’Connor ja Joel Little. Little toimi sen tuottajana.
”Tennis Court” julkaistiin digitaalisesti 7. kesäkuuta 2013. Se oli toinen single Lorden debyyttialbumilta "Pure Heroine" (2013). Kappaleelle kuvattiin musiikkivideo, jonka ohjasi Joe Kefali. Euroopassa julkaistiin singleen liittyvä "Tennis Court" -EP, jolla oli neljä kappaletta. 
Kappaleen kaupallinen menestys oli vaatimattomampi kuin Lorden aiemmalla singlellä ”Royals”, mutta se nousi listaykköseksi Uudessa-Seelannissa ja sijalle 20 Australiassa. Single on sittemmin myynyt monikertaista platinaa Yhdysvalloissa, Kanadassa, Australiassa ja Uudessa-Seelannissa.
Tuotanto.
Lorde sävelsi ”Tennis Court” -kappaleen yhdessä uusiseelantilaisen tuottajan Joel Littlen kanssa. He sävelsivät kappaleen alkuvuodesta 2013 Lorden ollessa 16-vuotias. Kappaleeseen tehtiin ensin taustamusiikki ja sen jälkeen sanoitukset.
Tennis Court” yhdistää tyylillisesti alternative pop- ja taidepop-genrejä ja elektronista musiikkia. Syntetisaattorit ja elektroninen pulssi ovat tärkeässä osassa kappaleessa. Lorden mukaan kappale kertoo hänen ja hänen ystäviensä jokapäiväisestä elämästä Aucklandissa. Lisäksi kappaleessa käsitellään hänen elämässään olleita muutoksia kuten ensimmäistä lentomatkaa ja kuuluisaksi tulemista.
Julkaisu.
”Tennis Court” julkaistiin julkaistiin 7. kesäkuuta 2013. Se oli toinen single Lorden debyyttialbumilta "Pure Heroine". Australian ja Uuden-Seelannin julkaisu oli digitaalinen single, jonka B-puolena oli cover The Replacements -yhtyeen kappaleesta ”The Swingin Party”. Digitaalinen single on julkaistu myöhemmin kansainvälisesti.
Euroopassa julkaistiin digitaalisesti samaan aikaan Australian singlen kanssa neljän kappaleen "Tennis Court" -EP, joka oli myynnissä digitaalisena latauksena. EP julkaistiin 10 tuuman vinyylinä Isossa-Britanniassa 22. heinäkuuta. Siitä otettiin vain 350 kappaleen rajattu painos, ja se on siten Lorden harvinaisimpia levyjä. EP:llä on neljä kappaletta.
Yhdysvalloissa julkaistiin elokuussa 2013 7 tuuman vinyylisingle, jolla on kappaleet ”Tennis Court” ja ”Swingin Party”. Saksassa, Sveitsissä ja Itävallassa ilmestyi kesällä 2014 CD-single, jonka B-puolena oli "Pure Heroine" -albumin kappale ”White Teeth Teens”.
”Tennis Court” -kappaleesta tuli virallinen radiosingle Yhdysvalloissa ja Euroopassa vasta keväällä 2014. Se oli Euroopassa albumin kolmas radiosingle kappaleiden ”Royals” ja ”Team” jälkeen. Yhdysvalloissa se oli neljäs radiosingle, sillä kappaletta ”Glory and Gore” oli promottu radioon lyhyen aikaa keväällä 2014. ”Tennis Court” on avausraita albumilla "Pure Heroine".
Vastaanotto.
Single ei menestynyt kaupallisesti yhtä hyvin kuin kappale ”Royals”, joka oli listoilla kymmenissä eri maissa. ”Tennis Court” menestyi parhaiten Lorden kotimaassa Uudessa-Seelannissa ja nousi siellä listaykköseksi. Australiassa se oli sijalla 20. Yhdysvalloissa se nousi Billboard Hot 100 -listan sijalle 71 sekä rock- ja alternative-kappaleiden listan sijalle 9. Suomessa viralliselle singlelistalle kappale oli radiosoittolistan sijalla 94.
Single on sittemmin myynyt kultaa tai platinaa useissa maissa. Se on myynyt monikertaista platinaa Yhdysvalloissa, Kanadassa, Australiassa ja Uudessa-Seelannissa.
”Tennis Court” sai enimmäkseen hyviä arvosteluja musiikkikriitikoilta. Etenkin kappaleen sanoituksia ja tarttuvaa sävelmää kehuttiin. Useat julkaisut, esimerkiksi "AllMusic" ja "The Independent", pitivät kappaletta yhtenä albumin parhaista kappaleista. 
DJ Flume teki kappaleesta ”Flume Remix” -nimisen remixin. Muusikko ja tuottaja Diplo teki kappaleesta remixin nimeltä ”Diplo’s Andre Agassi Reebok Pump Remix”. Diplo julkaisi remixinsä ainoastaan Soundcloudissa. 
Kappaletta käytettiin vuoden 2013 Wimbledonin tennisturnauksen lähetyksessä. Seuraavana vuonna se oli mukana videopelissä "Grand Theft Auto V".
Musiikkivideo.
Kappaleelle tehtiin musiikkivideo, joka julkaistiin 24. kesäkuuta 2013. Lorde on videolla mustan taustan edessä ja tuijottaa kameraan. Hän ei laula laulun sanoja lukuunottamatta kohtia, joissa sanotaan ”yeah”. Video on kuvattu yhtenä otoksena. Ohjaajana toimi Joe Kefali, joka on ohjannut useita muitakin Lorden videoita, esimerkiksi ”Royals”.